Անցնող քսան տարիներու ընթացքին Սրբոց Նահատակաց Ամէնօրեայ Վարժարանի բարեկամներու յանձնախումբը երախտագիտութեամբ կը յիշէ քսան առատաձեռն նուիրատուներուն եւ աւելի քան եօթանասուն անդամներուն անունները որոնք ծառայած են որպէս անդամ այս նուիրահաւաքի յանձնախումբին: Յունիս երեքի յիսնամեակի պարահանդէսը միասնաբար նշելու եկած էին աւելի քան 270 ազգայիններ՝ որոնց կարգին ներկայ էին նաեւ բարերարներ Էտուըրտ եւ Գարմէն Կիւլպէնկեան, Նուպար եւ Էնն Մահտէսեան, Վերճինեա Տատուրեան, Վահան եւ Լիսա Թանալ, Նշան եւ Քրիսթին Չորպաճեան եւ շատ ուրիշներ: Յիսնամեայ տօնակատարութեան առթիւ Վարժարանի երկարամեայ Տնօրէնուհի եւ վաստակաշատ մանկավարժ Զարմինէ Պօղոսեան իր ելոյթով հպարտութեամբ ներկայացուց իր աշակերտուհըներէն,Սրբոց Նահատակաց Ամէնօրեայ Վարժարանի շրջանաւարտ, Տիկ. Սեդա Դաւիթեան Մկրեանը, որ վկայեալ է նահանգային մանկավարժական մասնագիտութեամբ: Դպրոցը իր քսանամեակը տօնած էր Մեր Արմատներուն Պտուղները նշանաբանով, իսկ երեսնամեակը՝ ԱՒԱՆԴԸ ԿԸ ՇԱՐՈՒՆԱԿՈՒԻ ՄԵՐ ԱՇԱԿԵՐՏՆԵՐՈՎ- լոզունքով: Ահաւասիկ, յանձինս Տիկին Սեդային- Աւանդը կը շարունակուի Սրբոց Նահատակաց Ամէնօրեայ Վարժարանի արմատներէն սնունդ առած թեկնածուով: Այդ ոգիով խանդավառ Տիկին Սեդան եւ շրջանաւարտ արուեստագիտուհի Քրիսթինա Վանտեանին գծագրութեամբ պատրաստած էին հրաշալի պաստառ մը ուր նկարուած էր ոսկեայ բունով ծառ մը, որուն ճիւղերուն վրայ կարմիր ներկով ներկայ բոլոր աշակերտութիւնը իրենց մատիկերով դրոշմած էին բերքը Ս.Ն.Ա.Վ.-ի ոսկեայ տարիներուն: